העם היהודי הוכיח לְמה הוא מסוגל כאשר ההיסטוריה כופה עליו את מבחניה. אך השאלה הניצבת לפתחנו היא שאלה שאין עליה מענה בשום ספר: לְמה מסוגל העם הזה כאשר ההיסטוריה אינה מכריחה אותו, אלא כשהוא בוחר? כיצד מטפחים את הערבות ההדדית, את החוצפה הקדושה ואת כוח הרצון – לא מתוך אסון, אלא מתוך חזון? גם בעל הדמיון הפרוע ביותר היה מתקשה לחזות חלק מתוצאות מתקפת ה-7 באוקטובר. המכה שהונחתה על ציר הרשע האיראני, האמון המחודש בדור הצעיר ובעיקר המלחמה הממושכת שידדו את מערכת הבריתות במזרח התיכון ויצרו צורך דחוף להגדיר מחדש את העידן שאליו צועדת מדינת ישראל. אמיר אביבי, שבספרו הקודם חזה את מתקפת חמאס, מבקש בספר זה לשרטט את קו האופק הישראלי החדש. בכתיבה ישירה וחפה מקלישאות מאתגר אביבי את הדמיון הישראלי, ומציע סדרה של שינויים באופן שבו אנחנו חושבים על האתגרים ארוכי הטווח של המדינה – מכלכלה וביטחון, דרך דיור, תחבורה וחקלאות, ועד למיצוי ההון האנושי כאן בארץ ובקרב יהדות התפוצות. זהו ספר המיועד לכל מי שמתעקש להיות אופטימי ומאמין שיש בידינו כל החומרים הנכונים כדי להתכונן לתור הזהב הישראלי. מדוע מפתח מרכזי לביטחוננו בעתיד נמצא דווקא בחיל הים? למה קל יותר לפתוח חשבון בנק בדובאי מאשר ברמת גן? איך הופכים את ההון האנושי החרדי לנכס אסטרטגי? כיצד מהפכת ה-AI יכולה להשפיע על יחסי ישראל והתפוצות? אמיר אביבי הוא תת-אלוף במילואים. שירת בצה"ל 30 שנה, בין היתר כסגן מפקד אוגדת עזה, מפקד בית הספר להנדסה צבאית וראש לשכת הרמטכ"ל בתקופת האינתיפאדה השנייה. אביבי ייסד והוביל את תנועת הביטחוניסטים, ונבחר פעמיים על ידי הג'רוזלם פוסט לאחד מ-50 היהודים המשפיעים בעולם. הוא נשוי לענת ואב לארבעה. ספרו הראשון, לא נשוב אחור – כיצד נבטיח את ביטחון ישראל לדורות? ראה אור בהוצאת סלע מאיר ב-2023 והפך לרב-מכר.